**Sådan skriver du (en god) SRP**

Hvis du gerne vil skrive en god SRP, så er her et forslag til en guide til, hvordan du griber opgaven an. Følg denne guide og sæt flueben, når du har opfyldt et krav.

**Inden skriveperioden**

Inden du begynder at skrive, er det en god idé at have styr på dit stof. Det vil sige, du skal have styr på, hvad dit materiale er både hvilke tekster og/eller film, du skal arbejde med og hvilken sekundærlitteratur, du vil bruge.

**I skriveperioden**

Vær sikker på, du forstår den opgaveformulering, du skal arbejde ud fra. Lad være med at kaste dig ud i at skrive, hvis du ikke er sikker på, hvad det egentlig er, du skal. Der kan sagtens gå flere dage med at læse og kredse dig ind på opgaven, hvor du skriver noter og udkast, men reelt set ikke går i gang med det egentlige skrivearbejde.

**Formalia**

Formalia og opgavens opbygning en del af det, din opgave bliver bedømt på, så vær sikker på, at det er i orden.

**Opgavens opbygning i denne rækkefølge:**

1. Forside med navn, klasse, fag og lærere og opgaveformulering
2. Resumé på dansk, 10-20 linjer
3. Indholdsfortegnelse, der henviser til de enkelte afsnit og deres overskrifter. Siderne skal nummereres og svare til indholdsfortegnelsen
4. Indledning. En præsentation af opgaven, hvor du redegør for afgrænsning af opgaven og problemstillingen samt for den måde, du vil gribe opgaven an på.
5. Hovedafsnittene. Indeholder selve fremstillingen af emnet og er derfor den del af opgaven, der fylder mest. Du skal inddele stoffet i afsnit og give hvert afsnit en passende overskrift
6. Konklusion. Indeholder en sammenfatning af de vigtigste elementer i opgaven og svarer på problemformuleringen
7. Litteraturliste
8. Evt. bilag. Det er materiale, der fungerer som dokumentation eller supplement til hovedindholdet. Det kan være statistisk materiale, kort, tabeller eller kopier af særligt vigtige kilder. Der behøver ikke at være bilag i en opgave.

Opgaven skal være 15-20 sider a’ 2400 tegn

**Analyse**

Din SRP er en slags akademisk opgave. Det vil sige, at du skal vise, at du kan læse, forstå, analysere, citere, perspektivere og konkludere. En af de ting, din opgave vil blive bedømt på er netop, om du kan finde ud af at vise, at du har læst noget (vis vha. citater), at du ikke selv har fundet på citaterne (vis vha. fodnoter med kildehenvisninger), og at du kan analysere (brug citaterne til noget – hvis ikke du har en pointe med et citat skal det ikke være der).

Husk på, at en analyse ikke er at genfortælle en tekst. En analyse er en undersøgelse af en tekst, og du skal finde frem til det, der ikke står i teksten ved hjælp af det, der står i teksten.

**Citater og kildehenvisninger**

Husk citater og kildehenvisninger, så du viser, du ikke bare selv finder på, men at det, du skriver, rent faktisk er underbygget. Man kan sige, at når du skriver noget, som du ikke vidste før, du begyndte at læse til opgaven, så skal du lave en fodnote med en kildehenvisning.[[1]](#footnote-1) Citater under tre linjer skrives i teksten med ”citationstegn”. Citater over tre linjer rykkes ud af teksten på denne måde:

”Skotland (skotsk/engelsk: Scotland, skotsk gælisk: Alba) er en selvstyrende nation i det nordvestlige Europa og en af de fire nationer, der udgør Det Forenede Kongerige Storbritannien og Nordirland. Skotland er den næststørste del (med 32 % af fladen og 8 % af befolkningen) efter England, fulgt af Wales og Nordirland.[[2]](#footnote-2)”

Citater Kildehenvisninger/fodnoter

**Litteraturliste**

Bagest i opgaven skal der findes en litteraturliste, alfabetisk opstillet efter forfatterens efternavn, hvis der er en forfatter – ellers efter titlen.

Bogens forfatter, titel, forlag og årstal skal indgå i en litteraturhenvisning:

Sutcliffe, William *Are You Experienced?*, s. 54-58, Penguin Books: 1998.

Hvis kilden er en artikel, skal du også angive nummer eller årgang på tidsskriftet og sidetal. (fx s. 17-22)

Hvis kilden er fra internettet, skal du skrive både url og dato samt titel og forfatter om muligt.

En litteraturhenvisning skal bruges til at vise læseren, hvilke kilder du har brugt. Litteraturhenvisninger skal være så præcise, at læseren selv kan finde bogen eller artiklen på et bibliotek.

En generator til at lave en flot litteraturliste finder du her: <http://litteraturlisteautomaten.dk/> eller <https://litteraturlistegenerator.dk/>

Korrekt opstillet litteraturliste

**Inden du afleverer opgaven**

Jeg har korrekturlæst min opgave et par gange

Jeg svarer på opgaveformuleringen

Min indledning og min konklusion passer sammen

Formalia er i orden

1. Rankin, Ian ”Soft Spot” fra Otto Penzler, ed., *Dangerous Women*, s.12. Tantor Media: 2005. [↑](#footnote-ref-1)
2. ”Skotland” fra <http://da.wikipedia.org/wiki/Skotland> set d. 10. marts 2013 [↑](#footnote-ref-2)